Τα Μυστικά του Δάσους

Τα Μυστικά του Δάσους (αγγλ. Into the Woods) είναι αμερικανικό μιούζικαλ φαντασίας παραγωγής 2014. Τη σκηνοθεσία ανέλαβε ο Ρομπ Μάρσαλ και το σενάριο έγραψε ο Τζέιμς Λαπάιν βασισμένο στο ομότιλο και βραβευμένο με Tony θεατρικό μιούζικαλ που έγρψε ο ίδιος μαζί με τον Στίβεν Σόντχαϊμ. Η ταινία είναι εμπνευσμένη από τα παραμύθια "Κοκκινοσκουφίτσα", "Σταχτοπούτα", "Ο Τζακ και η Φασολιά" και "Ραπουνζέλ" των αδελφών Γκριμ και αφηγείται την ιστορία ενός άτεκνου ζευγαριού που προσπαθεί να σπάσει την κατάρα που τους εριξε μια εκδικητική μάγισσα. Πρωταγωνιστούν οι Μέριλ Στριπ, Έμιλι Μπλαντ, Τζέιμς Κορντέν, Άννα Κέντρικ, Κρις Πάιν, Τρέισι Ούλμαν, Κριστίν Μπαράνσκι και Τζόνι Ντεπ. Η παγκόσμια πρεμιέρα της ταινίας πραγματοποιήθηκε στις 8 Δεκεμβρίου στη Νέα Υόρκη και κυκλοφόρησε στους κινηματογράφους των Ηνωμένων Πολιτειών στις 25 Δεκεμβρίου 2014. Απέσπασε κυρίως θετικά σχόλια από τους κριτικούς με τους περισσότερους να επαινούν τις ερμηνείες, τον τόνο και την παραγωγή της ταινίας. Έλαβε τρεις υποψηφιότητες για Όσκαρ, ανάμεσά τους και για Β' Γυναικείου Ρόλου για την ερμηνεία της Στριπ και τρεις υποψηφιότητες για Χρυσή Σφαίρα, μεταξύ των οποίων και για Καλύτερη Ταινία - Κωμωδία/Μιούζικαλ.

 Ένας άτεκνος φούρναρης και η σύζυγός του ανακαλύπτουν ότι μια εκδικητική μάγισσα τους έχει καταραστεί. Η Μάγισσα τους αποκαλύπτει ότι η κατάρα μπορεί να σπάσει αν καταφέρουν να αποκτήσουν τέσσερα συγκεκριμένα αντικείμενα. Έτσι ο φούρναρης και η σύζυγός τους ξεκινούν την περιπέτειά τους μέσα στο δάσος για να εντοπίσουν τα αντικείμενα αυτά, συναντώντας στο δρόμο τους γνωστά πρόσωπα από τα παραμύθια: την Κοκκινοσκουφίτσα, την Σταχτοπούτα, τον Τζακ (από τη γνωστή Φασολιά) και την Ραπουνζέλ μεταξύ άλλων. Μέριλ Στριπ στο ρόλο της Μάγισσας Έμιλι Μπλαντ στο ρόλο της συζύγου του φούρναρη Τζέιμς Κορντέν στο ρόλο του φούρναρη Άννα Κέντρικ στο ρόλο της Σταχτοπούτας Κρις Πάιν στο ρόλο του Πρίγκηπα της Σταχτοπούτας Τζόνι Ντεπ στο ρόλο του Λύκου Λίλα Κρόφορντ στο ρόλο της Κοκκινοσκουφίτσας Μακένζι Μόζι στο ρόλο της Ραπουνζέλ Ντάνιελ Χατλστόουν στο ρόλο του Τζακ Τρέισι Ούλμαν στο ρόλο της μητέρας του Τζακ Κριστίν Μπαράνσκι στο ρόλο της Μητριάς της Σταχτοπούτας Τάμι Μπλανσάρντ στο ρόλο της Φλορίντα Λούσι Παντς στο ρόλο της Λουσίντα Μπίλι Μάγκνουσεν στο ρόλο του Πρίγκηπα της Ραπουνζέλ Ανέτ Κρόσμπι στο ρόλο της Γιαγιάς της Κοκκινοσκουφίτσας Τζοάνα Ράιντινγκ στο ρόλο της Μητέρας της Σταχτοπούτας Φράνσις ντε λα Τουρ στο ρόλο της συζύγου του Γίγαντα Οι πρώτες προσπάθειες να μεταφερθεί στον κινηματογράφο το θεατρικό μιούζικαλ Into the Woods έγιναν στις αρχές της δεκαετίας του '90, με το σενάριο να έχει γραφτεί από τους Λόουελ Γκανζ και Μπαμπαλού Μάντελ. Το καστ πλαισιωνόταν από τους Ρόμπιν Γουίλιαμς στο ρόλο του φούρναρη, Γκόλντι Χον στο ρόλο της συζύγου του, Σερ στο ρόλο της μάγισσας, Ντάνι ΝτεΒίτο στο ρόλο του γίγαντα, Στιβ Μάρτιν στο ρόλο του λύκου και τη Ροζάν Μπαρ στο ρόλο της μητέρας του Τζακ. Μέχρι το 1991, η Columbia Pictures και η Jim Henson Productions είχαν ήδη αρχίσει την ανάπτυξη της δικής τους κινηματογραφικής μεταφοράς με τον Κρεγκ Ζέινταν ως παραγωγό και τον Ρομπ Μίνκοφ στην καρέκλα του σκηνοθέτη. Το 1997, η Columbia αποφάσισε να κάνει αλλαγές στο πρότζεκτ, με τον Μίνκοφ να παραμένει ως σκηνοθέτης και τους Μπίλι Κρίσταλ, Μεγκ Ράιαν και Σούζαν Σαράντον στους πρωταγωνιστικούς ρόλους. Παρ' όλα αυτά το πρότζεκτ παρέμεινε ανενεργό για 15 χρόνια. Μετά την καλλιτεχνική και εμπορική επιτυχία της ταινίας Σικάγο (Chicago) το 2002, ο σκηνοθέτης Ρομπ Μάρσαλ προσέγγισε τον Στίβεν Σόντχαϊμ καθώς ενδιαφερόταν να μεταφέρει στον κινηματογράφο ένα από τα μιούζικάλ του όπως τα Follies και Sweeney Todd. Ωστόσο, ο Σόντχαϊμ πρότεινε το Into the Woods. Ο Μάρσαλ συμφώνησε, ωστόσο η ανάπτυξη του πρότζεκτ αναβλήθηκε καθώς ο Μάρσαλ προχώρησε στη δημιουργία των ταινιών Αναμνήσεις μιας Γκέισας (Memoirs of a Geisha, 2005) και Εννέα (Nine, 2009). Το 2011 το ενδιαφέρον του Μάρσαλ για το πρότζεκτ αναζωπυρώθηκε αφού άκουσε την ομιλία του Προέδρου Μπαράκ Ομπάμα για την δέκατη επέτειο της 11ης Σεπτεμβρίου. Ο Μάρσαλ πιστεύει ότι το Into the Woods είναι "ένα παραμύθι για τη γενιά μετά την 11/9". Τον Ιανουάριο του 2012, ο Μάρσαλ προσέγγισε τη Walt Disney Pictures, με την οποία συνεργάστηκαν στην ταινία Οι Πειρατές της Καραϊβικής: Σε Άγνωστα Νερά (Pirates of the Caribbean: On Stranger Tides, 2011) και τους πρότεινε την ιδέα για το πρότζεκτ, με το σενάριο να έχει γραφτεί από τον Τζέιμς Λαπάιν και τον Στίβεν Σόντχαϊμ να αναμένεται να γράψει καινούρια τραγούδια. Η βραβευμένη με Όσκαρ Ντίον Μπίμπε, η οποία συνεργάστηκε με τον Μάρσαλ στις ταινίες Σικάγο, Αναμνήσεις μιας Γκέισας και Εννέα ανέλαβε τη διεύθυνση φωτογραφίας. Ο Σόντχαϊμ επιβεβαίωσε ότι έγραψε ένα καινούριο τραγούδι για την ταινία. Τον Ιούνιο του 2013, η Disney δήλωσε ότι έδωσε το πράσινο φως για το πρότζεκτ και προγραμμάτισε την κυκλοφορία της ταινίας τα Χριστούγεννα του 2014. Με την υποστήριξη της Disney, μια ανάγνωση του σεναρίου σκηνοθετημένη από τον Μάρσαλ πραγματοποιήθηκε τον Οκτώβριο του 2012, με τους Νίνα Αριάντα ως τη σύζυγο του Φούρναρη, Βικτόρια Κλαρκ ως Μητέρα της Σταχτοπούτας, Γιαγιά και Γίγαντα, Τζέιμς Κόρντεν ως Φούρναρης, Ντόνα Μέρφι ως Μάγισσα, Κριστίν Μπαράνσκι ως Μητριά της Σταχτοπούτας, Τάμι Μπλανσάρντ ως Φλορίντα, Ιβάν Χερνάντεζ ως Λύκος, Μέγκαν Χίλτι ως Λουσίντα, Σαγιέν Τζάκσον ως Πρίγκηπας της Ραπουνζέλ, Άλισον Τζάνεϊ ως Μητέρα του Τζακ, Άννα Κέντρικ ως Σταχτοπούτα, Μάικλ ΜακΓκάθ ως Μυστήριος Άνδρας, Λόρα Όσνες ως Ραπουνζέλ, Τέιλορ Τρεντς ως Τζακ, Κέισι Γουάιλαντ ως Κοκκινοσκουφίτσα και Πάτρικ Γουίλσον ως Πρίγκηπας της Σταχτοπούτας. Τον Ιανουάριο του 2013 κυκλοφόρησαν φήμες ότι η Μέριλ Στριπ πήρε το ρόλο της Μάγισσας. Τον ίδιο μήνα, επιβεβαιώθηκε η συμμετοχή της Τζάνεϊ στην ταινία αλλά πέντε μήνες αργότερα ανακοινώθηκε ότι ρόλος δόθηκε στην Τρέισι Ούλμαν.Τον Απρίλιο του 2013, ο Τζόνι Ντεπ βρισκόταν σε τελικές διαπραγματεύσεις, μαζί με την Στριπ, να συμμετάσχουν στην ταινία. Το Μάιο, ο Τζέιμς Κόρντεν, βρισκόταν σε συζητήσεις να υποδυθεί το ρόλο του Φούρναρη. Αργότερα τον ίδιο μήνα, η Disney επιβεβαίωσε τη συμμετοχή των Στριπ, Ντεπ και Κόρντεν στους ρόλους των Μάγισσα, Λύκο και Φούρναρη αντίστοιχα. Τον ίδιο μήνα, οι Έμιλι Μπλαντ και Κριστίν Μπαράνσκι πήραν τους ρόλους των σύζυγο του Φούρναρη και Μητριά της Σταχτοπούτας αντίστοιχα ενώ οι Τζέικ Τζίλενχαλ και Κρις Πάιν μπήκαν σε διαπραγματεύσεις για να υποδυθούν τους Πρίγκηπες. Ωστόσο ο Τζίλενχαλ αποχώρησε από το πρότζεκτ εξαιτίας άλλων επαγγελματικών υποχρεώσεων με την ταινία Νυχτερινός Επισκέπτης (Nightcrawler, 2014) και αντικαταστήθηκε από τον Μπίλι Μάγκνουσεν. Ένα μήνα μετά, η Άννα Κέντρικ ξεκίνησε συζυτήσεις για να υποδυθεί τη Σταχτοπούτα. Με προϋπολογισμό 50.000.000 δολάρια, η ταινία Μέσα στο Δάσος έκανε άνοιγμα τριημέρου στη 2η θέση με 31 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 128 εκατομμύρια δολάρια και στον υπόλοιπο κόσμο συγκέντρωσε 84,9 εκατομμύρια δολάρια. Παγκοσμίως απέφερε 212,9 εκατομμύρια δολάρια. Επίσημη ιστοσελίδα Τα Μυστικά του Δάσους στο IMDb